# L’Heptaméron des nouvelles (1559)/Nouvelle 34
#### NOVVELLE TRENTEQVATRIESME.

Il y a vn village entre Niort & Fors nõmé Grip, lequel eſt au ſeigneur de Fors. Vn iour aduint que deux cordeliers venans de Niort, arriuerent bien tard en ce lieu de Grip, & logerent en la maison d’vn boucher. Et pource qu’entre leur chambre & celle de l’hoſte n’y auoit que des ais bien mal ioincts, leur print enuie d’eſcouter ce que le mary diſoit à ſa femme eſtant dans le lict : & vindrent mettre leurs oreilles tout droit au cheuet du lict du mary, lequel ne ſe doubtant de ſes hoſtes, parloit priuéemẽt à ſa femme de ſon meſnage, en luy diſant : M’amie, il me fault leuer demain de bon matin pour aller veoir noz cordeliers : car il y en a vn biẽ gras, lequel il nous fault tuer, nous le ſallerons incontinẽt, & en ferõs noſtre proffit. Et combien qu’il entendiſt de ſes pourceaux, qu’il appelloit cordeliers, ſi eſt-ce que les deux pauures freres, qui oyoient ceſte deliberation, ſe tindrẽt tout aſſeurez que c’eſtoit pour eux, & en grande peur & craincte attendoient l’aube du iour. Il y en auoit vn d’eux fort gras, & l’autre aſſez maigre. Le gras ſe vouloit confeſſer à ſon compaignon, diſant, qu’vn boucher, ayant perdu l’amour & crainte de Dieu, ne feroit non plus de cas de l’aſſommer qu’vn bœuf ou autre beſte : & veu qu’ils eſtoient enfermez en leur chambre, de laquelle ils ne pouuoiẽt ſortir ſans paſſer par celle de l’hoſte, ils ſe pouuoient tenir bien ſeurs de leur mort, & recommander leurs ames à Dieu : mais le ieune, qui n’eſtoit pas ſi vaincu de peur que ſon compaignon, luy diſt que puis que la porte leur eſtoit fermée, il falloit eſſayer à paſſer par la feneſtre, auſsi biẽ ne ſçauroiẽt ils auoir pis que la mort. A quoy le gras s’accorda. Le ieune ouurit la feneſtre, & voyãt qu’elle n’eſtoit trop haulte de terre, ſaulta legeremẽt en bas, & s’en fuit le pluſtoſt & le plus loing qu’il peut, ſans attẽdre ſon compagnon, lequel eſſaya le danger : mais la peſanteur le cõtraignit de demourer en bas : car au lieu de ſaulter, il tumba ſi lourdement, qu’il ſe bleſſa fort vne iambe. Et quand il ſe veit abandonné de ſon compagnon, & qu’il ne le pouuoit ſuyure, regarda autour de luy ou il ſe pourroit cacher, & ne veid rien qu’vn tect à pourceaux, ou il ſe traina le mieux qu’il peut, & ouurant la porte pour entrer dedans, eſchapperent deux grands pourceaux, en la place deſquels ſe meiſt le pauure cordelier, & ferma le petit huys ſur luy, eſperant quand il orroit le bruict des gens paſſans, qu’il appelleroit & trouueroit ſecours. Mais ſi toſt que le matin fut venu, le boucher appreſta ſes grands couſteaux, & diſt à ſa femme, qu’elle luy tint compagnie pour aller tuer ſes pourceaux gras. Et quand il arriua au tect ou le cordelier s’eſtoit caché, commença à crier bien hault en ouurant la petite porte : Saillez dehors, mes cordeliers, ſaillez dehors, c’eſt auiourd’huy que i’auray de voz boudins. Le cordelier ne ſe pouuant ſouſtenir ſur ſa iambe, ſaillit à quatre pieds hors du tect, criant tãt qu’il pouuoit miſericorde. Et ſi le pauure cordelier eut grãd peur, le boucher & ſa femme n’en eurent pas moins : car ils penſoient que ſainct François fuſt courroucé contre eux, de ce qu’ilz nommerent vne beſte vn cordelier, & ſe meirent à genoux deuant le pauure frere, demandans pardon à ſainct François & à ſa religion : en ſorte que le cordelier crioit d’vn coſté miſericorde au boucher, & le boucher, à luy de l’autre, tant que les vns & les autres furent vn quart d’heure ſans ſe pouuoir aſſeurer. A la fin le beaupere cognoiſſant que le boucher ne luy vouloit point de mal, luy compta la cauſe pour laquelle il s’eſtoit caché en ce tect, dont leur peur fut incontinent conuertie en matiere de ris, ſinon que le pauure cordelier, qui auoit mal en la iambe, ne ſe pouuoit reſiouïr : mais le boucher le mena en ſa maiſon, ou il le feit tresbien penſer. Son compaignon, qui l’auoit laiſsé au beſoing, courut toute la nuict, tant qu’au matin il vint en la maiſon du ſeigneur de Fors, ou il ſe plaignit de ce boucher qu’il ſoupçonnoit auoir tué ſon compaignon, veu qu’il n’eſtoit point venu apres luy. Le ſeigneur de Fors enuoya incontinent audict lieu de Grip, pour en ſçauoir la verité. Laquelle ſceuë, ne trouua point matiere de plorer : mais ne faillit à le racompter à ſa maiſtreſſe ma dame la Ducheſſe d’Angouleſme, mere du Roy François premier de ce nom.
Voilà, mes dames, comme il ne faict pas bon eſcouter le ſecret ou lon n’eſt pas appellé, & entendre mal les paroles d’autruy. Ne ſçauois-ie pas bien, diſt Simontault, que Nomerfide ne nous feroit point plorer, mais fort rire ? en quoy il me ſemble que chacun de nous s’eſt bien acquitté. Et qu’eſt-ce à dire, diſt Oiſille, que nous ſommes plus enclins à rire d’vne follie, que d’vne choſe ſagement faicte ? Pource, diſt Hircan, qu’elle nous eſt plus aggreable, d’autant qu’elle eſt plus ſemblable à noſtre nature, qui de ſoy n’eſt iamais ſage : & chacun prẽd plaiſir à ſon ſemblable, les fols aux follies, & les ſages à la prudence. Toutesfois ie croy qu’il n’y a ny ſages ny fols, qui ſe ſceuſſent garder de rire de ceſte hiſtoire. Il y en a diſt Guebron, qui ont le cueur tant adonné à l’amour de ſapience, que pour choſes qu’ils ſceuſſent ouyr, on ne les ſçauroit faire rire : car ils ont vne ioye en leurs cueurs, & vn contentement ſi moderé, que nul accidẽt ne les peut muer. Ou ſont ceux lá ? diſt Hircan. Les philoſophes du temps paſsé, reſpondit Guebron, deſquels la triſteſſe & la ioye n’eſtoit quaſi point ſentie, au moins n’en monſtroient ils nul ſemblant, tant ils eſtimoient grande vertu, ſe vaincre eux meſmes & leur paſsion. Et ie trouue auſsi bon comme ils font, diſt Saffredent, de vaincre vne paſsion vitieuſe : mais d’vne paſſion naturelle, qui ne tend à nul mal, ceſte victoire lá me ſemble inutile. Si eſt-ce, diſt Guebron, que les autres eſtimoient ceſte vertu grande. Il n’eſt pas dict auſsi, reſpondit Saffredent, qu’ils fuſſent tous ſages : mais il y auoit plus d’apparence de ſens & de vertu, qu’il n’y auoit de faict. Toutesfois vous voyez qu’ils reprouuent toutes choſes mauuaiſes, diſt Guebron, & meſmes Diogenes foulla aux pieds le lict de Platon, pource qu’il eſtoit trop curieux à ſon gré : pour monſtrer qu’il deſpriſoit & vouloit mettre ſous les pieds la vaine gloire & couuoitiſe de Platon, en diſant : Ie foulle l’orgueil de Platon. Mais vous ne dictes pas tout, diſt Saffredent : car Platon luy reſpondit ſoudainemẽt, que vrayemẽt il le foulloit, mais auec vne plus grãde preſumption. Car certes Diogenes vſoit d’vn tel meſpris de netteté, par vne certaine gloire & arrogance. A dire vray, diſt Parlamente, il eſt impoſsible, que la victoire de nous meſmes, ſe face par nous meſmes, ſans vn merueilleux orgueil, qui eſt le vice que chacun doibt le plus craindre : car il ſ’engẽdre de la mort & ruine de tous les autres. Ne vous ay-ie pas leu au matin, diſt Oiſille, que ceux, qui ont cuidé eſtre plus ſages, que les autres hõmes, & qui par vne lumiere de raiſon, ſont venuz à cognoiſtre vn Dieu, createur de toutes choſes, toutesfois, pour ſ’attribuer ceſte gloire, & nõ à celuy dont elle venoit, eſtimans par leur labeur auoir gaigné ce ſçauoir, ont eſté faicts non ſeulement plus ignorans & deſraiſonnables, que les autres hommes, mais que les beſtes brutes ? Car ayans erré en leurs eſprits ſe ſont attribué ce qu’à Dieu ſeul appartient, & ont monſtré leurs erreurs, par le deſordre de leurs corps, oublians & peruertiſſans l’ordre de leur ſexe, comme ſaint Paul nous monſtre en l’epiſtre qu’il eſcript aux Romains. Il n’y a nulle de nous, diſt Parlamente, qui par ceſte epiſtre ne confeſſe, que tous les pechez exterieurs ne ſoient que les fruicts de l’infidelité interieure : laquelle, plus eſt couuerte de vertu & miracles, plus eſt dangereuſe à arracher. Entre nous hommes, diſt Hircan, nous ſommes donc plus pres de noſtre ſalut, que vous autres : car ne diſsimulans point noz fruicts, cognoiſſons facilement noſtre racine. Mais vous, qui n’oſez les mettre dehors, & qui faictes tant de belles œuures apparentes, à grand peine cognoiſſez vous ceſte racine d’orgueil, qui croiſt ſous ſi belle couuerture. Ie vous confeſſe, diſt Longarine, que ſi la parolle de Dieu ne nous monſtre par la foy la lepre d’infidelité cachée en noſtre cueur, Dieu nous faict grãd grace quand nous tresbuchons en quelque offenſe viſible, par laquelle noſtre penſée couuerte ſe puiſſe clairemẽt veoir. Et bien heureux ſont ceux, que la foy a tant humiliez, qu’ils n’ont point beſoing d’experimẽter leur nature pechereſſe, par les effects du dehors. Mais regardons, diſt Simontault, de lá ou nous ſommes venuz : en partant d’vne treſgrande follie, nous ſommes tombez en la philoſophie & theologie. Laiſſons ces diſputes à ceux, qui les ſçauẽt mieux dechiffrer que nous : & ſçachons de Nomerſide à qui elle donne ſa voix. Ie la donne, diſt elle, à Hircan, mais ie luy recommande l’honneur des dames. Vous ne me le pouuez dire en meilleur endroit, diſt Hircan : car l’hiſtoire que i’ay appreſtée, eſt toute telle qu’il la fault, pour vous obeïr. Si eſt-ce, que ie vous apprendray par cela à confeſſer, que la nature des femmes & des hõmes, eſt de ſoy encline à tout vice, ſi elle n’eſt preſeruée par la bonté de celuy, à qui l’honneur de toute victoire doibt eſtre rendu. Et pour vous abbatre l’audace que vous prenez, quand on en dict à voſtre honneur, ie vous en vay monſtrer vn exemple, qui eſt treſveritable.